Il-Kunsill għarraf lill-Parlament Ewropew li ma jistax jaċċetta l-emendi kollha għall-baġit tal-UE għall-2020 adottati llum fil-plenarja tal-Parlament. Dan jagħti bidu għal proċess ta' konċiljazzjoni ta' tliet ġimgħat, li ser jibda fid-29 ta' Ottubru. Il-Kunsill u l-Parlament ser ikollhom sat-18 ta' Novembru biex jaqblu bejniethom. Nieħu pjaċir nara li l-Kunsill u l-Parlament jikkondividu bosta prijoritajiet għall-baġit tas-sena d-dieħla. Fil-qalba ta' dawn il-prijoritajiet hemm il-ħolqien tal-impjiegi u l-ġlieda kontra t-tibdil fil-klima, l-indirizzar tal-oqsma importanti tas-sigurtà u l-migrazzjoni, u l-iffukar b'mod partikolari fuq iż-żgħażagħ. Dan jipprovdi bażi tajba għall-isforzi tagħna biex naqblu fuq baġit b'livelli ta' finanzjament xierqa għall-programmi u l-oqsma differenti, abbażi ta' approċċ prudenti u realistiku u fl-aħjar interess tal-kontribwenti Ewropej. Kimmo Tiilikainen, Segretarju tal-Istat fil-Ministeru għall-Finanzi tal-Finlandja u kap negozjatur tal-Kunsill għall-baġit tal-UE għall-2020 Fl-abbozz ta' baġit għall-2020 tagħha, il-Kummissjoni pproponiet li l-livell totali tal-impenji jiġi stabbilit għal €168.3 biljun u dak tal-pagamenti għal €153.6 biljun. Il-pożizzjoni tal-Kunsill, adottata fit-3 ta' Settembru, tistabbilixxi l-impenji totali għal €166.8 biljun u l-pagamenti totali għal €153.1 biljun, li huma -€1.5 biljun u -€0.5 biljun inqas, rispettivament, meta mqabbla mal-proposta tal-Kummissjoni. Madankollu, il-pożizzjoni tal-Kunsill għadha tirrappreżenta żieda ta' +0.6 % f'impenji u ta' +3.3 % f'pagamenti meta mqabbla mal-baġit ivvotat fl-2019. Il-Parlament qed jitlob li l-impenji totali jiżdiedu għal €171.0 biljun u li l-pagamenti totali jiżdiedu għal €159.1 biljun. Din il-pożizzjoni hija ogħla mil-limiti stabbiliti mill-qafas finanzjarju pluriennali tal-UE għall-2014-2020. Passi li jmiss Il-kumitat ta' konċiljazzjoni ser jiltaqa' fl-4 ta' Novembru u fil-15 ta' Novembru. F'din l-aħħar data ser jiltaqa' Kunsill Ecofin/Baġit sabiex jipprovdi gwida lill-presidenza għad-diskussjonijiet mal-Parlament. Jekk ma jintlaħaq l-ebda qbil sa tmiem il-perjodu ta' konċiljazzjoni fit-18 ta' Novembru, il-Kummissjoni jkollha tippreżenta abbozz ta' baġit ġdid għall-2020. Abbozz ta' baġit tal-UE għall-2020 Pożizzjoni tal-Kunsill Il-baġit tal-UE għall-2020: il-Kunsill jappoġġa fokus li jibqa' fuq it-tkabbir, l-innovazzjoni, is-sigurtà u l-migrazzjoni (stqarrija għall-istampa, 3 ta' Settembru 2019) Il-baġit tal-UE għall-2020: il-Kunsill jilħaq qbil dwar il-pożizzjoni tiegħu (stqarrija għall-istampa, 10 ta' Lulju 2019)